Foto: FAH

REKTOR Sveučilišta u Zagrebu, Damir Boras, osvrnuo se na najavljeni ulazak Janice Kostelić u politiku u ulozi pomoćnice ministra sporta.

> Janica Kostelić postaje doministrica sporta



"Naravno da pomoćnica ministra može biti osoba koja nije ni maturirala. To je političko mjesto i prije svega je važna sposobnost. Ja bih mogao reći - pomoćnik ministra za znanost je nešto drugo, a za sport mora biti vrhunski kompetentan stručnjak a to naša gospođica Kostelić sigurno jest", kazao je Boras za RTL.

Tekst se nastavlja ispod oglasa

Podsjetimo, informaciju da će postati pomoćnica ministra sporta jučer je potvrdila i sama Janica.



"Prihvatila sam ovaj posao jer nakon sportske karijere želim i na druge načine doprinijeti sportu u Hrvatskoj, pogotovo u aspektu sporta i mladih. Ovaj angažman nije sportski teren, na kojem se osjećam kao kod kuće, te me zasigurno očekuju brojni izazovi. No, nadam se da ću zajedno s kolegama uspijeti prije svega približiti bavljenje sportom svima, a ponajviše mladim generacijama.



Ovaj cilj smatram važnim jer je sport vrlo koristan i, ako tako mogu reći, zdrav za društvo u cjelini, naravno u kombinaciji s ostalim znanjima koja kroz život usvajamo. Mnogi su me posljednjih godina pitali zašto se ne uključim u sport na još neki način i prenesem dalje svoje iskustvo. Nadam se da ću u svojim nastojanjima u novoj ulozi imati široku podršku i da ću dobiti priliku na neki način vratiti sportu i Hrvatskoj ono što su sport i Hrvatska dali i učinili za mene", napisala je Janica.



Otkad je formirana nova Vlada mjesto doministra za sport bilo je upražnjeno, a u medijima se spominjalo više imena istaknutih sportaša među kojima su i nositelji olimpijskih odličja u košarci i vaterpolu, ali dosad nitko nije spominjao ime naše najuspješnije sportašice svih vremena.

